У устанку против немачких окупатора током 1941. године на територији окупиране Србије, снаге пуковника Михаиловића су имале значајну улогу. Јадарски четнички одред је 31. августа 1941. године ослободио Лозницу, која је постала први ослобођени град у окупираној Европи, а уједно су немачки војници први пут заробљени од почетка рата 1939. године. Уследио је низ битака за градове у централној Србији, где привремено долази до сарадње четничких и партизанских одреда, као приликом битке за Шабац, битке за Горњи Милановац, ослобођења Чачка и битке за Краљево. Након немачких репресалија и стрељања више хиљада цивила у Краљеву и Крагујевцу, пуковник Михаиловић се опредељује за потпуно герилско деловање до већих савезничких операција.